钦定古今图书集成/理学汇编/学行典/第244卷 > 宋尧俞
## 钦定古今图书集成/理学汇编/学行典/第244卷 > 宋尧俞

按《松江府志》：“宋尧俞，字叔然，华亭人。举嘉靖壬子乡
试，荐辟，居别墅，不入城府，以节侠著。尝游南雍，值张
居正为祭酒，课置高第。及相，欲延以馆席，属徐文贞
具装遣之，谢不往。丁丑计偕，因失引不就试，婆娑燕
市，终不干谒。居正闻之，命诸子就拜，尧俞乃报谒。居
正出，就诸子席见之，因留之曰：‘君无归，老夫曩以文
知君，君今独不当以文课吾诸儿乎？请就邸舍，明日
致廪饩’。”尧俞不得已，因留焉。会居正遭父丧，尧俞从
诸子征奔丧期则以重违两宫对。尧俞乃上书谏曰：
“国家当土木之后，安危系于肃愍，然恳志终丧，景皇
莫夺。今覆盂安澜之日，正相公行礼知足之时，且令
天下后世以为口实。”曰：“昔有江陵相公者，两宫留之
不获，主上挽之不获，礼不可违。如是一举，而名教重，
风俗敦矣。”初，居正欲以紫薇舍人官之，及得书，大拂
其意，尧俞默默不得志，竟病卒于京师。尧俞所上书，
洒洒数千言，一时传诵，称为先秦古文。冯时可为尧
俞作传，具载其书，见《时可集》中。所著有《蓟门集》若干
卷。